Iina Salmi

Iina Salmi (s. 12. lokakuuta 1994 Espoo) on suomalainen jalkapalloilija, joka edustaa espanjalaisseura Valenciaa. Hän on aiemmin pelannut kotimaansa lisäksi Ruotsissa ja Alankomaissa. Pelipaikaltaan Salmi on keskikenttäpelaaja.

Salmi debytoi Naisten Liigassa PK-35:n paidassa kaudella 2011 pelaten yhdeksän ottelua. Hän juhli myös liigamestaruutta kauden jälkeen. Kaudella 2013 hän pelasi liigassa 19 ottelua tehden liigauransa ensimmäiset kaksi maalia. Kauden 2014 Salmi oli lainassa saman sarjan HJK:ssa tehden 23 ottelussa seitsemän maalia. Kaudeksi 2015 hän palasi takaisin Vantaalle ja teki 20 pelaamassaan ottelussa 13 maalia. PK-35 voitti mestaruuden ja Salmi valittiin sarjan vuoden pelaajaksi. Kauden 2015 päätyttyä Salmi teki kaksivuotisen sopimuksen Ruotsin korkeimman sarjatason mestarin FC Rosengårdin kanssa.

Kaudet 2018–2020 Salmi pelasi Alankomaissa Ajaxin joukkueessa. Keväällä 2020 hän siirtyi espanjalaisseura Valenciaan.

Salmi pelasi Suomen nuorten maajoukkueissa. Naisten maajoukkueessa hän pelasi maaliskuussa 2016 Kypros Cupin ottelussa Walesia vastaan sekä syyskuussa 2016 EM-karsintaotteluissa Portugalia ja Espanjaa vastaan. Maaliskuun 2021 loppuun mennessä hän on pelannut 13 maaottelua ja tehnyt niissä yhden maalin.

Saavutukset 
Seuratasolla
 Naisten Liiga: 2011, 2015
 Suomen Cup: 2013

Henkilökohtainen
 Naisten Liigan vuoden pelaaja: 2015

Lähteet 

Suomalaiset jalkapalloilijat
Vuonna 1994 syntyneet
Elävät henkilöt